《琐窗寒 其二 闻舅氏南山先生讣，次前韵》
清代·叶昌炽

一昔人天，渭阳情重，怆然泪下。甥舅齐年，束发同骑竹马。

到中年哀乐偏多，养生桐梓忘拱把。最伤心母氏，同怀七子，遂无存者。

忆平头笼烛，每短巷相从，辄逾深夜。一廛聊寄，缝腋依然儒雅。

何田家一院荆华，临风俄见三株谢。信彭殇自古难齐，水𢇍为陵泻。

作者简介：叶昌炽，字颂鲁，一字缘裻，号鞠裳，长洲人。光绪己丑进士，改庶吉士，授编修，历官侍讲。